ועדת הכלכלה, כנסת 17, פרוטוקול מספר 499, 2008-02-19 09:45

גלעד ארדן: בוקר טוב לכולם.

גלעד ארדן: אני פותח את ישיבת ועדת הכלכלה.

גלעד ארדן: על סדר היום: תקנות התעבורה (איסור שימוש ברכב – מגרשי אחסנה)(הוראת שעה)(תיקון), התשס"ח-2007.

גלעד ארדן: אבקש מנציג המשרד לביטחון פנים להסביר את התקנות.

גלעד ארדן: רוני לוינגר.

גלעד ארדן: לפני שנתחיל עם התקנות אנחנו רוצים להציג נתונים.

גלעד ארדן: עמיתי, רב פקד משה ברקת, המלווה בפועל את נושא ההשבתות והוא איש הקשר מול המגרשים, יציג את הנתונים.

משה ברקת: עם כניסת החוק, במאי 2006, התחלנו לאכוף.

משה ברקת: ברגע שסיימנו את ההתקשרות עם המגרשים התחלנו באכיפה.

משה ברקת: מתחילת האכיפה ועד סוף 2007 בוצעו בפועל 15,546 איסורי שימוש בכלי רכב, כשהעבירות המובילות הן: שכרות, נהיגה ללא רישיון תקף, או מי שמעולם לא הוציא רישיון נהיגה, עבירות של רכב שהורד מהכביש, נהג חדש ונהיגה בפסילה.

משה ברקת: אלה העבירות העיקריות.

גלעד ארדן: האם בנהג חדש הכוונה למי שמסיע יותר מ-3 נוסעים ברכב?

משה ברקת: גם נהג בתקופת הליווי.

גלעד ארדן: אתה יכול לתת מספרים יותר מדויקים?

משה ברקת: נהיגה בשכרות - 6,100; נהיגה ללא רישיון נהיגה - 3,028; רכב שהורד מהכביש עקב ליקויים – 1,780; הסעות בשכר – 378; נהיגה בזמן פסילה – 2,260.

משה ברקת: בהסעות בשכר, הכוונה להסעות בניגוד לחוק, מה שנקרא חאפרים.

משה ברקת: אלה העבירות המובילות.

גלעד ארדן: האם מאז שנוסף איסור חציית פס לבן כשבא רכב ממול, הוחרמו רכבים שעברו עבירה כזאת?

משה ברקת: הוחרמו 46 כלי רכב.

לאה ורון: אנחנו מגיעים לסך של 13,000 ואמרת שבוצעו 15,000.

משה ברקת: הנתונים נמצאים בתוך המצגת ששלחנו אליכם אתמול.

משה ברקת: כפי שאתם רואים, נהיגה בשכרות זה משמעותי ביותר.

רוני לוינגר: בדפים שקיבלתם יש סיכום של 2006 ו-2007 ובסוף זה מסוכם מילולית.

גלעד ארדן: למה כל כך מעט על מסילת ברזל?

גלעד ארדן: במסילת ברזל יש אפשרות להחרים?

רוני לוינגר: צירפנו את זה מאוחר.

גלעד ארדן: למה כל כך מעט?

משה ברקת: קושי באכיפה.

גלעד ארדן: איזה קושי?

גלעד ארדן: עומדת ניידת בצד בשקט.

גלעד ארדן: תאמין לי, תקבל 18 לשעה.

רוני לוינגר: לפי החוק במעבר על מסילת ברזל יש כמה סעיפים.

רוני לוינגר: בחקיקה שקשורה לחציית פסי רכבת - - -

גלעד ארדן: הכנסנו מרגע שיורד המחסום.

רוני לוינגר: נכון.

רוני לוינגר: לכן המצלמות לא נכנסות לזה אלא רק כשיש אכיפה של שוטר.

גלעד ארדן: אז אתם מחכים למשטרת הרכבות.

רוני לוינגר: כן.

גלעד ארדן: אתה יודע שאם חס וחלילה תקרה תאונה הנתון הזה יהיה לרעתכם.

גלעד ארדן: כדאי להעביר את המסר הזה.

גלעד ארדן: אני אומר ברצינות.

גלעד ארדן: באו לכנסת והוסיפו את זה ונתנו כלי - דרך אגב, זה היה לא מזמן.

גלעד ארדן: גם אני במקומך, הייתי אומר שזה היה לא מזמן.

רוני לוינגר: בדיוק רציתי להגיד את זה.

גלעד ארדן: זה כבר יותר משכנע, זה שהמצלמה לא עוזרת, את זה אני יודע.

גלעד ארדן: אני רואה שמאז כניסת החוק לתוקף בוצעו 27 החרמות.

גלעד ארדן: לידע כללי, האם זה נכון שנהג מונית יכול להסיע שני ילדים מעבר למספר?

רןני לוינגר: מדובר בתקנה 502.

גלעד ארדן: אתם מרוצים מהתקנה הזאת?

רוני לוינגר: היו עליה מספר דיונים מול משרד התחבורה.

רוני לוינגר: התקנה באה לתת מענה למשפחות ברוכות ילדים.

גלעד ארדן: למה רק במוניות?

יעקב כהן: כמה מותר לקחת במונית?

רוני לוינגר: פה מדובר בהסעה ציבורית.

רוני לוינגר: אם יש אמא עם 5 ילדים - - -

גלעד ארדן: ואם אין לה כסף לקנות רכב גדול של 7, בואו ניתן לה להסיע שני ילדים.

גלעד ארדן: זה לא קצת אבסורדי?

רוני לוינגר: זאת תקנה ישנה והיא באה לתת מענה.

רוני לוינגר: אם יש אמא עם 5 ילדים ואין לה כסף לקנות רכב, איך היא תיסע במונית?

גלעד ארדן: אני מבין שהמשטרה היא משרד הרווחה.

גלעד ארדן: חשבתי שאתם אחראים על הבטיחות בדרכים ואכיפת החוק.

רוני לוינגר: בתקנה נקבע שני ילדים עד גיל 5.

גלעד ארדן: ואם תהיה עצירת פתאום או פגיעה?

גלעד ארדן: יש סיכום שבגלל שזאת משפחה במצוקה הילדים לא יעופו מהחלון?

רוני לוינגר: אין סיכום.

רוני לוינגר: אני יכול לומר יותר מזה, גם אין חיוב על כסא בטיחות במונית.

גלעד ארדן: אני יודע וזאת בעיה אחרת.

רוני לוינגר: זאת אותה תקנה.

יעקב כהן: כמה מותר לקחת במונית.

רוני לוינגר: לפי רישיון הרכב פלוס שני ילדים מתחת לגיל 5.

יעקב כהן: ברוב המוניות זה 4 פלוס נהג.

רוני לוינגר: זה לפי מה שמצוין ברישיון הרכב פלוס שני ילדים עד גיל 5, ובלבד שבכסא שליד הנהג לא יישב יותר מנוסע אחד.

רוני לוינגר: זאת אומרת, אסור לשים מקדימה את הילד הנוסף.

יעקב כהן: אם יש מקום ל-6 אנשים, אז מותר?

רוני לוינגר: אם אין הגבלה ברישיון הרכב, אז מותר.

יעקב כהן: זאת אומרת שאם כולם יושבים אז מותר.

רוני לוינגר: כן, ובלבד שכל החגורות תפוסות.

רוני לוינגר: אם אדוני מתכוון לכך שמותר לשים מאחורה 4 ילדים, התשובה היא כן, בתנאי שאין הגבלה ברישיון הרכב.

יעקב כהן: ומבוגרים?

רוני לוינגר: כל עוד שזה לא מפריע לנהיגה וכולם יושבים זה בסדר.

יעקב כהן: אני דווקא חולק על היושב ראש.

יעקב כהן: אני חושב שאם יש מקום צריך לתת לנוסע לשבת.

יעקב כהן: משונה שבתחבורה ציבורית, שעל זה אני נלחם, מרשים בעמידה ולא בישיבה, שזה מסוכן.

יעקב כהן: אני דווקא נלחם על זה והגשתי הצעת חוק.

יעקב כהן: בימים האלה אני פועל שייקחו רק 50% בעמידה.

יעקב כהן: אני רוצה שיביאו יותר אוטובוסים לתחבורה הציבורית כדי למגר את התופעה של נסיעה בעמידה.

גלעד ארדן: תודה אדוני.

גלעד ארדן: נתקדם בנושא שלנו.

גלעד ארדן: אני אשם שהסטתי את הדיון וזה לא יקרה שוב.

משה ברקת: בסעיף 57 ג' יש את הנושא של סמכות שיפוטית.

משה ברקת: אנחנו דווחנו על 7 החלטות שופטים לגבי איסור שימוש בצו שופט.

משה ברקת: כשמתקיים דיון בבית המשפט בעקבות העבירה - - -

רוני לוינגר: אני אסביר.

רוני לוינגר: סעיף 57ג' נותן סמכות לבית המשפט, בנוסף לכל עונש אחר ובמנותק מהשבתת הרכב על ידי קצין המשטרה, יש סמכות השבתה לבית משפט על אותן עבירות עד 120 יום.

גלעד ארדן: אתם מבקשים את זה?

רוני לוינגר: התובעים שלנו מבקשים את זה.

רוני לוינגר: לצערנו, כל ההתנהלות מול בתי המשפט לא מספיק טובה.

רוני לוינגר: אין מספיק השבתות.

רוני לוינגר: יש בעיות טכניות.

גלעד ארדן: אתם יודעים רק על 7 השבתות עד היום?

רוני לוינגר: יש להם גם בעיות מיחשוביות.

רוני לוינגר: נפגשנו איתם, דיברנו איתם.

רוני לוינגר: הם לא הצליחו להכניס את זה לטופס שלהם.

רוני לוינגר: אין להם רובריקה מתאימה להקליד את זה.

רוני לוינגר: היינו איתם בפגישות עבודה ואנחנו מוצאים לנכון לציין שלצערנו המסלול הזה לא מיושם.

גלעד ארדן: עזוב את בעיית המחשבים.

גלעד ארדן: בפועל, מאז תחילת החוק, אתם יודעים רק על 7 השבתות?

רוני לוינגר: מבחינת הדיווחים שלנו זה המספר.

רוני לוינגר: גם אם יש יותר זה עדיין מינורי.

משה ברקת: יש חובה להעביר את עצם ההשבתה למשרד הרישוי.

משה ברקת: גם אם יש החלטה שיפוטית זה לא עובר למשרד הרישוי.

משה ברקת: ברגע שמיידעים אותנו, אנחנו מעבירים למשרד הרישוי.

גלעד ארדן: בעצם הוא אומר שעדיף שלא נדע שהיו יותר מ-7 כי רק דרכם משרד הרישוי יודע.

לאה ורון: ברור, כי לא לקחו את הרישיון.

רוני לוינגר: צריכים גם לפקח שהוא אכן התייצב במגרש.

גלעד ארדן: אני לא יודע איזו אופציה גרועה יותר.

גלעד ארדן: האם זה שיש רק 7 או שיש הרבה יותר מ-7 ואתם לא יודעים עליהם.

רוני לוינגר: בסך הכל יש לנו 8 מגרשים ברחבי הארץ.

רוני לוינגר: התחלנו את החוק עם 7 מגרשים ובשלב מאוחר יותר הוספנו מגרש נוסף בצפון.

רוני לוינגר: מבחינת המשטרה אנחנו מרוצים מהפרויקט.

גלעד ארדן: לפני כן אני רוצה לדבר על הלוגיסטיקה ועל הצרכן.

גלעד ארדן: גם לעבריינים יש זכויות צרכניות.

לאה ורון: גם תלוי באיזה אזור בארץ מקיימים את העבירה.

גלעד ארדן: אלה לא מגרשים חדשים ורובם הם משמשים גם לחניה בתשלום.

רוני לוינגר: לא.

רוני לוינגר: המכרז שלנו דרש שיהיו מגרשים מיועדים.

רוני לוינגר: אם יש מגרש שעובד עם הוצאה לפועל או עם גופים אחרים, ישנה הפרדה בין כלי רכב שהושבתו על ידי המשטרה לרכבים אחרים.

גלעד ארדן: האם לצורך ההחרמה, הקימו 8 מגרשים, או שאלה מגרשים שכבר מתפקדים והם בודדו חלק מסוים לטובת החרמה כדי לענות על הדרישות שלכם?

רוני לוינגר: רוב המגרשים לא פתוחים לחניונים של עוברי אורח, למעט חניון הלאום.

גלעד ארדן: בצורה כזאת או אחרת מדובר בחניון קיים שחלק ממנו נסגר לטובת העניין הזה.

גלעד ארדן: מדוע הסתפקתם רק ב-8?

גלעד ארדן: הרי התקנות מאפשרות בין 6 ל-20 מגרשים.

גלעד ארדן: למה לא להרחיב את זה על מנת שאנשים לא יצטרכו להיגרר למרחקים ולשלם יותר כסף על הגרירה?

רוני לוינגר: אלה המגרשים שניגשו למכרז.

רוני לוינגר: גם את 8 המגרשים לא היה קל למצוא.

רוני לוינגר: דרשנו דרישות של רישיון עסק, דרישות גבוהות מבחינת הביטוח, האבטחה, השמירה, איתנות פיננסית וכדומה.

רוני לוינגר: באזור הדרום רק מגרשים בודדים הגישו הצעות ולכן נבחר מגרש שנתן את התעריף המקסימאלי של האחסנה.

גלעד ארדן: בבאר שבע?

רוני לוינגר: כן.

גלעד ארדן: יוצא שדווקא בצפון הרחוק ובדרום הרחוק, המחיר הוא הגבוה ביותר, כמעט 1,600 שקלים ל-29 יום, מול 725 שקלים באשדוד.

רוני לוינגר: בצפון הוספנו עוד מגרש.

גלעד ארדן: הבעלים של תל אביב ופתח תקוה הם אותם בעלים?

משה ברקת: לא.

משה ברקת: בתל אביב זה אתרים ירוקים.

גלעד ארדן: במקרה יצא להם במכרז אותו מחיר.

רוני לוינגר: אלו חברות שונות.

רוני לוינגר: בצפון הוספנו עוד מגרש בקריות.

רוני לוינגר: המחירים שלו נמוכים משמעותית מהמגרש הנוסף בצפון.

גלעד ארדן: אתה מדבר על הקריות מול חצור הגלילית.

רוני לוינגר: נכון.

גלעד ארדן: יש לכם כוונה להוציא עוד מכרזים כאלה במידה והתקנות יוארכו?

רוני לוינגר: אנחנו כל הזמן בודקים מבחינה תפעולית אם יש צורך.

רוני לוינגר: כרגע, למעט באזור אחד, באזור לכיש, לא ראינו שיש צורך במגרש נוסף.

גלעד ארדן: אם יש לך סדר גודל של 20,000 רכבים בשנה ושמונה חודשים אז אנחנו מדברים על מעל 1,000 רכבים בחודש ברחבי המדינה.

רוני לוינגר: נכון.

גלעד ארדן: אני לא יודע איך זה מתפלג, אבל זה סדר גודל של 100 עד 150 כלי רכב למגרש.

רוני לוינגר: המינימום היה 300 כלי רכב.

רוני לוינגר: אנחנו דרשנו מגרשים גדולים עם שמירה, אבטחה, ביטוח.

גלעד ארדן: אני מניח שאתם מודעים לפיזור האוכלוסייה בישראל.

גלעד ארדן: האם לא היה נכון לקבוע מכרזים של 300 רכבים באזורי המרכז ובפריפריה לאפשר גם למי שיש לו מקום ל- 150?

גלעד ארדן: אז אתה יכול לעשות יותר מגרשים באזור הפריפריה אז הם לא ישלמו מחיר גבוה יותר מאשר באזור המרכז.

רוני לוינגר: לא היו לנו הצעות.

רוני לוינגר: אנחנו לא הגבלנו את זה.

גלעד ארדן: היתה לכם דרישת סף של 300 כלי רכב והדרישה היתה זהה בכל הארץ.

גלעד ארדן: זה מה שאני מנסה לטעון.

גלעד ארדן: באזור המרכז צריך מינימום 300 כי יש שם אוכלוסיה גדולה שמרוכזת במקום אחד.

גלעד ארדן: אבל באזור הדרום, אפשר לתת להתמודד גם למי שיש לו מגרש שיכול להכיל רק 150 רכבים.

גלעד ארדן: כך היית יוצר עוד מגרשים בדרום ובצפון.

יעקב כהן: זה גם היה יותר זול.

רוני לוינגר: באשדוד יש מגרש זול.

רוני לוינגר: אני מוכן לבדוק עם מדור מסחר שלנו את הנחיצות.

גלעד ארדן: אני מבקש תשובה לעניין הזה.

רוני לוינגר: בסדר.

גלעד ארדן: אתה רוצה לדבר גם על מחיר הגרירה או שירדתם מהבקשה להעלות את מחיר הגרירה?

רוני לוינגר: לא חזרנו בנו מהבקשה.

גלעד ארדן: תסביר.

רוני לוינגר: כפועל יוצא של המכרז, כל מגרש התחייב לתת שירותי גרירה בנוסף לשירותי האחסנה.

רוני לוינגר: אנחנו מאפשרים לבעל רכב או נהג שרכבו הושבת להוביל באופן עצמאי את הרכב למגרש.

רוני לוינגר: אם הוא נפסל לנהיגה הוא יכול להביא מישהו אחר שיגרור.

גלעד ארדן: אני רוצה להסביר כדי שחברי הכנסת יבינו.

גלעד ארדן: כשאדם זכה במכרז שבמגרש שלו יאחסנו רכבים מוחרמים.

גלעד ארדן: האזרח יכול להחליט שהוא מביא גרר משלו, או שהוא משתמש בגרר של אותו מגרש החרמת רכבים.

גלעד ארדן: מצד שני, החניון חייב להציע שירות כזה.

רוני לוינגר: חייב שיהיה לו שירות כזה.

גלעד ארדן: אם תדע לעשות את ההבחנה בין חייב שיהיה לו לבין שגם הוא יציע לאותו אזרח, אז אני אשמח.

גלעד ארדן: אני לא מבין את ההבדל.

רוני לוינגר: אין הצעה יזומה.

גלעד ארדן: אבל אם האזרח שרכבו עכשיו הוחרם מבקש שהחניון יגרור, החניון צריך לספק את הגרירה.

גלעד ארדן: בתקנות נקבע מה המחיר המקסימאלי שניתן לגבות על גרירת הרכב.

גלעד ארדן: המחיר הוא 257 שקלים עד 30 קילומטר.

גלעד ארדן: אם גררו אותו יותר מ-30 קילומטר, זה בערך 5 שקלים לקילומטר.

גלעד ארדן: כלומר, עוד 30 קילומטר זה עוד 150 שקלים למחיר הגרירה.

גלעד ארדן: הצגתי נכון?

רוני לוינגר: כן.

רוני לוינגר: הגרירה על ידי הגרר שהחניון מספק מתבצעת רק במקרים שאין לנו שיתוף פעולה מצד הנהג.

רוני לוינגר: למשל, אם הנהג הולך ואומר שנעשה מה שאנחנו רוצים.

רוני לוינגר: או שהנהג שיכור ולא מביא מישהו אחר שייקח את הרכב, או במקרים שהרכב לקוי לחלוטין ואי אפשר להמשיך לנסוע.

לאה ורון: יש לכם פילוח נתונים?

רוני לוינגר: ב-30% אחוז מכלל ההשבתות אנחנו משתמשים בגרר של החניון.

רוני לוינגר: אנחנו מנחים את הקצינים כך שמרגע ההשבתה יש לנהג 24 שעות להביא את הרכב למגרש.

רוני לוינגר: אם הוא פסול לנהיגה הוא יכול להביא חבר או בן משפחה, הכל כדי לחסוך מאותו בעל רכב את עלויות הגרירה.

רוני לוינגר: קבענו מחיר מקסימאלי לאחר שעשינו בדיקה מול הגררים.

רוני לוינגר: בדקנו את זה יחד עם הכלכלנים שלנו.

רוני לוינגר: אנחנו נמצאים בקשר טוב ורציף עם בעלי החיונים.

רוני לוינגר: אנחנו עושים השתלמויות והקשר איתם הוא כמעט יום יומי.

רוני לוינגר: המחיר הוא מחיר סביר ומתאים למחירי השוק.

רוני לוינגר: בשעה שקבענו את המחיר המקסימאלי לא לקחנו בחשבון את התעריף שקיים בשוק לשבתות חגים ולילות.

גלעד ארדן: אתם לא לקחתם בחשבון, או שבעל המגרש לא לקח את זה בחשבון?

רוני לוינגר: אנחנו לא לקחנו את זה בחשבון.

גלעד ארדן: חשבתי שזה תפקידו להחליט מה משתלם לו.

רוני לוינגר: אנחנו קבענו את המחיר.

גלעד ארדן: נכון.

גלעד ארדן: בתקנות נקבע מחיר מקסימאלי של 257 שקלים.

גלעד ארדן: יכול בעל מגרש לומר לכם שבמחיר כזה של גרירה לא משתלם לו לעבוד איתכם.

רוני לוינגר: הוא לא יכול לעשות את זה כי הוא מחויב חוזית.

גלעד ארדן: אני מזכיר לך שהתקנות אושרו לפני החתימה עם בעלי המגרשים.

גלעד ארדן: בעלי המגרשים כבר ידעו מה כתוב בתקנות.

רוני לוינגר: נכון, אין ספק.

רוני לוינגר: בתחילת הפרויקט פנו אלינו בעלי המגרשים ואמרו שבשבתות, בחגים ובלילה המחיר לא ריאלי ולא משקף את תעריפי השוק.

רוני לוינגר: יש תעריפי שוק ואנחנו לא רוצים להיות מעליהם או מתחתם.

גלעד ארדן: בדקתם את תעריפי השוק?

רוני לוינגר: כן.

גלעד ארדן: תרשה לי לשאול אותך כמה עולה גרירה בלילה בתל אביב?

רוני לוינגר: אני לא יודע.

גלעד ארדן: אמרת שבדקת מחירי שוק.

גלעד ארדן: עירית תל אביב זה השוק הכי הגדול בארץ.

גלעד ארדן: 200 מיליון שקל בשנה מדוחות חניה, גרירות וכדומה.

רוני לוינגר: בכל המגרשים שבדקנו ובכל הגרירות שבדקנו, תמיד התעריף בלילה ובשבת הוא יותר גבוה.

גלעד ארדן: רב פקד לוינגר, אי אפשר לבדוק כמה עולה לאזרח אחד לגרור.

גלעד ארדן: אתה מתקשר פה עם מגרש שגורר בהיקפים סיטונאיים.

גלעד ארדן: אתה צריך להתייחס למי שגורר בהיקפים סיטונאיים.

גלעד ארדן: אני שואל, האם אתה יודע כמה עולה גרירה בלילה בעיר תל אביב, כשחנית באדום לבן?

רוני לוינגר: אני לא זוכר.

גלעד ארדן: בדקתי וזה 260 שקלים.

גלעד ארדן: זה מחיר שוק או לא?

רוני לוינגר: זה מחיר שוק.

גלעד ארדן: אז איך אפשר להקשיב לבקשת המשרד לביטחון פנים?

רוני לוינגר: אני רוצה לומר משהו.

רוני לוינגר: לא תמיד הגרירות הן בהיקף סיטונאי.

ישראל חסון: הסך הכל הוא סיטונאי.

גלעד ארדן: 30% זה 7,000 גרירות.

רוני לוינגר: אתה יכול לשאול אותם.

רוני לוינגר: יושב גרר ולאותו אחד יש אולי 50 או 100 גרירות בחודש.

רוני לוינגר: זה לא היקף סיטונאי.

רוני לוינגר: בגרירה בשבת, חג או בלילה הוא מפסיד.

גלעד ארדן: סליחה, המחיר שלכם גבוה מהמחיר של עירית תל אביב כיוון שחלק מהגרירות הן למרחק של יותר מ-30 קילומטר ולא כל קילומטר עולה 5 שקלים.

רוני לוינגר: אני רוצה להוסיף.

רוני לוינגר: בעלי המגרשים פנו אלינו בבקשה לשנות את זה מייד עם תחילת יישום החוק, כמעט לפני שנתיים.

רוני לוינגר: אמרנו להם שנבדוק את זה ובמידה ויהיה שינוי חקיקה, נתחשב בבקשה להעלות את המחיר.

רוני לוינגר: אני מדבר רק על שבתות וחגים ולילה.

רוני לוינגר: המשטרה לא מרוויחה מזה שקל.

גלעד ארדן: האזרח מפסיד מזה יותר שקלים, המשטרה לא מרוויחה מזה.

ישראל חסון: אם המשטרה היתה נאלצת לשלם את זה, אין לי שום ספק שהתעריף היה יותר נמוך.

רוני לוינגר: היו כמעט 17,000 השבתות ולא קיבלנו הערות מאזרחים לגבי תעריפי הגרירה.

יעקב כהן: עם מי יש לו לדבר?

לאה ורון: התעריף של הגרירה הוא בקטנה לעומת תעריף האחסון.

לאה ורון: פה מדובר במאות שקלים, שלא לומר אלפים.

גלעד ארדן: תחזור למחלקה המסחרית שלכם ותגיד לה שחברי הכנסת מצפים שהם יתייחסו אלינו קצת יותר ברצינות.

גלעד ארדן: אם הם מבקשים בקשות כאלה, אז שיצרפו מסמך שלהם חתום על ידי אדם, שאפשר לדעת את שמו, שבדק את מחירי השוק ויאמר לנו.

גלעד ארדן: ובנוסף, למה מבקשים להעלות דווקא ב-30%?

רוני לוינגר: כמובן שאני אעשה מה שהיושב ראש ביקש.

רוני לוינגר: אני אפנה למדור מסחר כדי לקבל נתונים.

גלעד ארדן: תאר לך שבדקתי את מחירי השוק בכמה טלפונים ויצא לי אחרת.

רוני לוינגר: זאת לא חוכמה לבדוק עם עירית תל אביב דווקא.

רוני לוינגר: אני הייתי שותף לבדיקות האלה, והיושב ראש מכיר את השם שלי.

רוני לוינגר: פנינו טלפונית ומעשית למספר גררים ברחבי הארץ.

רוני לוינגר: אמרתי שנתקע לי הרכב וכמה זה יעלה לי.

גלעד ארדן: איזו מן השוואה זאת?

ישראל חסון: תן לו לסיים והוא יבין מה התקלה.

רוני לוינגר: אמרתי שנתקע לי הרכב ואני רוצה לדעת מה מחיר הגרירה.

רוני לוינגר: הוא אמר לי את המחיר.

רוני לוינגר: ניסיתי לצלצל בלילה ובכל המקומות, וכך זה מופיע גם במחירון הרשמי של הגררים הגדולים, תמיד התעריף בשבתות בחגים ובלילה הוא תעריף יותר גבוה.

רוני לוינגר: מדובר על 30%, לא הכפלנו את זה.

ישראל חסון: אני רוצה לשאול אותך שאלה.

ישראל חסון: אם אתה הולך לסייד רק את הדירה שלך או שאתה בא לחברת חפציבה עם 3 בניינים.

ישראל חסון: אתה מקבל אותו מחיר למטר?

רוני לוינגר: לא.

ישראל חסון: אותו דבר כאן.

ישראל חסון: השאלה שלך היא שאלה נכונה ברמה הפרטית.

ישראל חסון: היא שאלה שמסבירה בהכרח את הפער שיושב ראש הוועדה עלה עליו.

ישראל חסון: אני מספק לך עכשיו פרנסה.

ישראל חסון: אם אתה תל אביבי אני נותן לך 300 כלי רכב לחודש.

רוני לוינגר: זה לא אותו גרר בכל הארץ.

רוני לוינגר: יש גרר בירושלים שאין לו הרבה עבודה.

יעקב כהן: אתה בא לבן אדם ואומר לו מחיר עבור רכב אחד או עבור 300 רכבים.

רוני לוינגר: אני לא יכול להבטיח לו 300 רכבים.

יוסי צלניק: אני מחברת שפיר הנדסה.

יוסי צלניק: אנחנו מפעילים את חניון הלאום ומשתתפים בפרויקט הזה.

יוסי צלניק: רציתי לציין 3 דברים.

גלעד ארדן: אגב, הגרר שלכם?

יוסי צלניק: לא.

גלעד ארדן: למה לא תרכשו גרר?

יוסי צלניק: בדקנו את זה.

יוסי צלניק: לפני המכרז לא היתה ידועה כמות הגרירות.

יוסי צלניק: לא ידענו כמה גרירות יהיו בחודש.

גלעד ארדן: אני מציע לכם, כי אנחנו הולכים להוסיף אור אדום וזה יכול עוד להתרחב.

יוסי צלניק: יכול להיות.

יוסי צלניק: אנחנו רוצים שיבואו הרבה.

יוסי צלניק: בכל מקרה, לא ידענו את כמות הגרירות וכמות החניות.

יוסי צלניק: כשבאנו לחברות גרר ענקיות, כמו שלמה סיקסט, והצענו את עצמנו כסיטונאיים באמת המחירים היו אחרים.

יוסי צלניק: אבל, בפועל, אנחנו גוררים היום בין 10- ל-20 גרירות בחודש.

יוסי צלניק: זהו, אתה לא סיטונאי.

יוסי צלניק: הוא לא רואה אותך ממטר.

יוסי צלניק: אתה לא נחשב סיטונאי, אתה לא נחשב גדול.

יוסי צלניק: זה לא כמו חברות הליסינג שלהם יש מאות רכבים.

יוסי צלניק: אתה גוף מאוד קטן ולכן המחירים הם בהתאם.

יוסי צלניק: דבר שלישי: לא לקחנו בחשבון שמחיר הנפט עלה, שמה שהיה רלוונטי לפני שנתיים לא רלוונטי היום.

יוסי צלניק: בעצם המחיר שהגרר רוצה היום הוא מחיר אחר.

גלעד ארדן: במסגרת המסמך שלך, אני מבקש שתכתוב לנו במדויק כמה רכבים נגררים בשנה על ידי החניונים.

גלעד ארדן: אם זה החניון היחיד בירושלים ואתה מדבר על 7,000 רכבים בשנה וחצי אז אני לא מבין איך הוא גורר רק 10 רכבים בחודש.

גלעד ארדן: המספרים לא כל כך מסתדרים.

גלעד ארדן: הוא מדבר בערך על עשירית.

יוסי צלניק: בשנת 2007 גררנו 193 רכבים.

גלעד ארדן: כמה רכבים הוחרמו?

יוסי צלניק: בערך 1,800.

יעקב כהן: לפי זה למה צריך מגרשים של 300 רכבים?

יוסי צלניק: יש לנו ממוצע של 100 ל-200 רכבים.

גלעד ארדן: זה פחות מ-10%.

גלעד ארדן: רוני לוינגר.

גלעד ארדן: זה המגרש בירושלים.

גלעד ארדן: יש גם מגרשים אחרים.

גלעד ארדן: זה המגרש היחיד באזור.

יעקב כהן: זאת העיר הגדולה כאן.

רוני לוינגר: בירושלים יש פחות שיכורים מאשר בתל אביב.

יעקב כהן: אפשר לקחת מגרשים קטנים יותר ואז יהיה יותר היצע.

יעקב כהן: מדובר במגרש פתוח או מגרש מקורה?

רוני לוינגר: במכרז היו דרישות.

רוני לוינגר: לא היתה חובה שהמגרש יהיה מקורה.

רוני לוינגר: המגרש בירושלים הוא מגרש ברמה מאוד גבוהה והוא מקורה.

רוני לוינגר: שאר המגרשים לא מקורים.

רוני לוינגר: לעומת זאת, דרשנו דרישות מאוד מחמירות לגבי אבטחה, לגבי שמירה.

גלעד ארדן: בוא נתקדם.

גלעד ארדן: לגבי התקנות בכלל, התחלת לומר שאתם מרוצים.

רוני לוינגר: בסך הכל אנחנו מבצעים את זה ברמה יום יומית.

רוני לוינגר: אנחנו מנחים באופן שוטף את השוטרים כיצד להתנהג.

רוני לוינגר: לשמחתנו, ברוב המקרים יש לנו גיבוי מבתי המשפט.

רוני לוינגר: היו לנו חששות אבל ברוב המקרים בית המשפט מוצא שלא להתערב בהחלטת הקצין.

רוני לוינגר: כמעט כל אלה שנפגעים רצים לבית המשפט בבקשה לבטל את ההחלטה.

רוני לוינגר: ברוב המקרים בית המשפט מאשר את החלטת הקצין.

רוני לוינגר: פתחנו בהליכים לגבות את העבודה שלנו במחקר.

רוני לוינגר: לצערנו זה לקח זמן יותר זמן ממה שחשבנו.

רוני לוינגר: לאחרונה שתי חברות הגישו הצעה למחקר.

רוני לוינגר: זה נבדק ואני מקווה שתוך שבועות ספורים נוכל לצאת למחקר מקיף על האפקטיביות של הכלי הזה.

גלעד ארדן: מה אתם רוצים לבדוק במחקר?

רוני לוינגר: יהיו שני סוגים של מחקרים.

רוני לוינגר: שני דוקטורים הגישו הצעות שונות.

רוני לוינגר: אנחנו רוצים לקחת 1,500 נהגים שרכבם הושבת ולבדוק את הפרופיל התעבורתי שלהם ואת אופי הנהיגה שלהם לפני ההשבתה ואחרי ההשבתה.

רוני לוינגר: במקביל, יעשה סקר מקיף של מודעות האנשים להשבתה והאפקטיביות של הכלי הזה.

רוני לוינגר: יש לנו גם בעיה משפטית שצריכה להיבדק: האם אנחנו יכולים להעביר את השמות של בעלי הרכב לגוף חיצוני?

רוני לוינגר: הדברים נמצאים עכשיו בבדיקה.

רוני לוינגר: אנחנו רוצים לקחת את נהגים שרכבם הושבת ולבדוק האם השתנה משהו באופי הנהיגה לפני הסנקציה ולאחריה.

גלעד ארדן: אדוני אולי זוכר שהתקנות אושרו לשנתיים ולא ליותר בגלל שהכנסת ביקשה לדעת ולוודא שהוא אפקטיבי.

גלעד ארדן: זה כלי שיש בו ענישה כל כך מחמירה, שלעיתים גם פוגעת במשפחה שלמה.

גלעד ארדן: האם התקנה משיגה את התוצאות שאנחנו כולנו רוצים להשיג, דהיינו, צמצום במספר העבירות החמורות?

גלעד ארדן: אני לא בא בטענה אישית אליך.

גלעד ארדן: למה המשרד לביטחון פנים יוצא למכרז רק בדצמבר או בינואר, כאשר התקנות פוקעות בסוף מרץ?

רוני לוינגר: ניסינו לצאת למכרז שנה קודם לכן אבל לא קיבלנו מציעים.

רוני לוינגר: זה היה אצל המדען הראשי במשרד לביטחון פנים.

רוני לוינגר: יצאו למכרז ולא קיבלנו מציעים ולכן היינו צריכים לעשות שינוי.

רוני לוינגר: הוקצה לזה תקציב וכרגע קיבלנו שתי הצעות שנבחנות.

רוני לוינגר: לפי מידע שקיבלתי בימים האחרונים, המחקר ייצא בתוך שבועות ספורים.

גלעד ארדן: אני אומר לך שב-2.12.2007 קיבלתי מכתב מהמשרד לביטחון פנים ושם הוא כתב ש"בתקופה הקרובה אמור המדען הראשי במשרד לביטחון הפנים לצאת למחקר שיבחן יעילות הליך ענישתי זה במניעת עבירות".

רוני לוינגר: נכון, זה המחקר השני.

גלעד ארדן: אבל את זה הוא כתב לי ב-2.12.

רוני לוינגר: זה לגבי המחקר.

רוני לוינגר: את המחקר יעשה גוף חיצוני.

רוני לוינגר: המכרז הראשון לגוף שייבחר, היה כמעט שנה קודם.

רוני לוינגר: פשוט לא היו הצעות.

ישראל חסון: השר כתב בסעיף 4 שיש הצלחה בצמצום היקף העבירות.

ישראל חסון: על מה הוא מבסס את זה?

גלעד ארדן: תשאל את פקד לוינגר.

גלעד ארדן: על מה מבסס השר את קביעתו ש"על פי בחינת הגורמים המקצועיים במשטרת ישראל הענישה מראה הצלחה רבה בצמצום היקף העבירות המנויות בתוספת השביעית לפקודה"?

רוני לוינגר: אני לא רוצה לתת נתונים חלקיים.

רוני לוינגר: צריך להבין שהמחקר קצת מורכב.

רוני לוינגר: יש לנו רכב מושבת.

רוני לוינגר: יכול להיות שברכב נהג מישהו אחר.

רוני לוינגר: אנחנו עושים מחקר עומק.

גלעד ארדן: אתם יודעים מי נהג ברכב.

רוני לוינגר: אנחנו יודעים מי נהג אבל יש פה שני חתכים: יש את נוהג הרכב ויש את בעל הרכב שרכבו הושבת.

רוני לוינגר: לפעמים הזיקה ביניהם חלשה.

רוני לוינגר: לפעמים בעל הרכב הוא חברה.

גלעד ארדן: אני לא מצליח להבין מה אדוני רוצה להגיד.

רוני לוינגר: אני לא רוצה לתת סתם מספרים.

ישראל חסון: בהמשך למחקר שלך בנושא הזה, גם פה אל תטעה, אנחנו לא שואלים אם זה צמצם אצל העבריינים האלה.

ישראל חסון: האם זה צמצם את היקף התופעה?

ישראל חסון: אתה צריך להרתיע גם אותי.

גלעד ארדן: חבר הכנסת חסון צודק.

רוני לוינגר: נכון.

רוני לוינגר: אני אשתדל לענות.

רוני לוינגר: זה סוג הדברים שקשה לבדוק.

רוני לוינגר: במדיניות האכיפה החדשה אנחנו עושים יותר בדיקות שכרות ותופסים יותר שיכורים.

ישראל חסון: אז זה היה צריך לצמצם.

רוני לוינגר: אנחנו תופסים יותר, אני לא עושה את אותן בדיקות ואת אותה רמת אכיפה.

רוני לוינגר: אם הייתי עושה את אותה רמת אכיפה - - -

גלעד ארדן: ביחס לכמות הבדיקות.

גלעד ארדן: אני לא חוקר, אבל אם אתה עושה 2,000 בדיקות ו-10% נמצאים שיכורים ועכשיו אתה עושה 20,000 בדיקות – זה שאתה עושה יותר בדיקות זה לא אומר שאי אפשר לעשות השוואה כמה אחוזים מהנבדקים נמצאים שיכורים.

גלעד ארדן: לפי זה אתה יכול להסיק אם יש ירידה.

רוני לוינגר: אני נותן יותר דוחות על שכרות.

רוני לוינגר: לכאורה יש יותר שיכורים, למרות שלפי המחקר, אם האפקטיביות היתה טובה, היו צריכים להיות לי פחות שיכורים.

ישראל חסון: אם לפני שנתיים היו לך רק 2 כלים ובדקת 100 איש ותפסת 20 ואז עמדת על 20% שכרות.

ישראל חסון: אם היום אתה בודק 1000 ואתה תופס 200 אז אתה עדיין עומד על 20%.

ישראל חסון: אבל אם אתה בודק 1,000 ותפסת רק 100, זה יותר מה-20% שבדקת לפני שנתיים, אבל בכל זאת ירדת באחוזים האבסולוטיים.

ישראל חסון: אז אתה יכול לומר שלתקנה הזאת יש השפעה.

ישראל חסון: אחרת אתה לא יכול למדוד.

ישראל חסון: *

רוני לוינגר: נכון.

ישראל חסון: אני רוצה לומר לך משהו לגבי ההתנהלות של משרדי הממשלה מולנו.

ישראל חסון: כשבאים לחדש תקנה המשרד מוכרח לענות לעצמו על השאלה האם התקנה אפקטיבית או לא.

ישראל חסון: הוא צריך לבדוק זאת לפני שהוא מחדש את החוזה והוא לא צריך לחכות ל-2 לדצמבר.

ישראל חסון: הוא יכול לבדוק את זה אחרי שנה או אחרי חצי שנה, לקבוע מספר מדדים שקל למדוד אותם ואז לבוא לפה ולהראות מה התקנה הזאת עשתה.

ישראל חסון: בכל מקרה, אני אמליץ שנאשר ונמשיך בדבר הזה כי זה אמצעי אכיפה שבמצבנו אסור להפסיק אותו, אבל זה לא רציני לבוא כך.

ישראל חסון: זה פשוט לא רציני.

ישראל חסון: בסדר, אז אין לנו ברירה.

ישראל חסון: אנחנו כרגיל עם אקדח על השולחן ואין לנו ברירה כי התקנות עומדות לפוג.

ישראל חסון: אם באים לכאן ואומרים אני רוצה אז, ברצינות – לפני שהמדען הראשי עושה סקר שווקים בחידוש חוזים, הוא צריך קודם להגיד במה הצלחנו.

ישראל חסון: אולי בכלל צריך לעשות חשיבה אחרת?

רוני לוינגר: אני רוצה להתנצל.

רוני לוינגר: אני מסכים עם הדברים.

רוני לוינגר: היו לנו כוונות טובות.

רוני לוינגר: ניסינו לעשות את המחקר מתחילת הפרויקט.

רוני לוינגר: יש פרוטוקולים שאפשר להמציא אותם לוועדה המראים שלפני שנה ושנה וחצי היו ישיבות עם המדען הראשי והוקצה לזה תקציב מיוחד.

רוני לוינגר: אם צריך להתנצל בשם המשרד לביטחון פנים ובשם המשטרה - - -

גלעד ארדן: תפקיד המדען הראשי זה להוציא מכרזים לחוקרים אחרים?

רוני לוינגר: המדען הראשי במשרד לביטחון פנים הוא פרופסור ברק.

רוני לוינגר: נקבע שהוא ילווה את המחקר הזה.

גלעד ארדן: אני מנסה להבין האם המדען הראשי הוא זה שמוציא מכרזים למדענים אחרים?

רוני לוינגר: הוקצה לזה תקציב חוץ.

רוני לוינגר: בדיון אצל מנכ"ל המשרד לביטחון פנים נקבע שיהיה לזה חוקר.

רוני לוינגר: אני אומר עוד פעם, אם צריך להתנצל בשם המשרד לביטחון פנים של המשטרה, על שלא באנו עם המחקר הזה, אז אני מתנצל.

גלעד ארדן: רק פקד לוינגר, אין כאן שום עניין של התנצלות.

רוני לוינגר: אני חייב להגיד שאני מרגיש כך.

רוני לוינגר: אני מסכים עם חברי הכנסת, היינו צריכים לבוא עם מחקר שהסתיים.

רוני לוינגר: לצערי המחקר הזה יסתיים עוד כמה חודשים.

ישראל חסון: על זה בדיוק אנחנו מצביעים.

ישראל חסון: זאת הטענה שלי.

רוני לוינגר: אני מקבל אותה.

גלעד ארדן: כמו במקרים אחרים, כאשר המדינה לא עושה את הדברים, אז אני מסתמך על גוף פרטי, אור ירוק, שביצע סקר וגילה שיש חוסר מודעות מאוד גבוהה בציבור הרחב לענישה הזאת, מלבד הנושא של הנהיגה בשכרות.

גלעד ארדן: שמעתי את מה שאמר חבר הכנסת חסון.

גלעד ארדן: כמי שהיה שותף לחקיקת החוק הזה, גם אני מאוד מעוניין שהוא ימשיך.

גלעד ארדן: אני לא חושב שיש לנו כרגע אקדח על השולחן.

גלעד ארדן: בכל מקרה, לפעמים בקרב גם נפצעים.

גלעד ארדן: גם אם התקנות האלה יפקעו לפרק זמן הרי שפרק הזמן הזה יגרום למשרד לקחת את נושא המחקר ולשים אותו בראש סדר העדיפויות.

גלעד ארדן: אני לא בטוח שזה לא מחיר שכדאי לשלם.

גלעד ארדן: ברשותך, אני מציע שבשלב הזה לא נקיים הצבעה על התקנות ונחכה לשמוע את התשובות של המשרד לביטחון פנים לנושאים שהעליתי.

גלעד ארדן: אני מאוד מעריך את זה שבכל דיון אתה לוקח על הכתפיים שלך את התנהלות המשרד.

גלעד ארדן: נראה לי שהוועדה היתה מעוניינת שבישיבה הבאה יגיע לכאן המדען הראשי של המשרד לביטחון פנים.

גלעד ארדן: הוא יסביר לחברי הוועדה גם את הקשיים שהיו וגם את לוחות הזמנים שהוא מוכן להתחייב עליהם למכרז.

גלעד ארדן: ברגע שהמשרד יעביר לנו את התשובות נקבע ישיבה נוספת.

גלעד ארדן: תודה, הישיבה נעולה.